Fundació Palau. Centre d'Art. Caldes d'Estrac

INSULA LUX. TAULÉ
2019-06-22 08:00 - 2020-01-26 14:00 UTC | Fundació Palau
Moltes cavil·lacions s’amaguen darrere les obres d’Antoni Taulé: la soledat, la llum, l’espai…, en les que la petjada de l’arquitecte hi és sempre. Però certament hi ha un neguit a l’exposició Nova Leda, els personatges. Dins l’harmonia natural, calmosa, però també lògica dels espais arquitectònics, hi brollen tot un seguit de figures de les obres dels qui admira: Picasso, Bacon, Modigliani, Munch… que construeixen amb els seus gests una nova escriptura simbòlica, una transmutació de l’acció. A aquestes obres s’hi afegeixen una sèrie de fotografies de diverses èpoques que Taulé redibuixa i actualitza amb pintura.

El treball d’Antoni Taulé es considera un enigma a resoldre; es tracta d’una obra difícil de definir però amb un missatge contundent i misteriós que busca constantment el diàleg amb la realitat, amb l’alteritat, amb l’espectador.

No em va fer Joan Brossa, de Cabosanroque
2019-07-11 19:00 - 2019-09-01 19:00 (Europe/Madrid)
Per commemorar el centenari de Joan Brossa, presentem la instal•lació sonora i plàstica No em va fer Joan Brossa del grup cabosanroque, formada per diferents elements extrets de la vida quotidiana que representen els paisatges als quals fa referència Joan Brossa en la seva prosa dels anys quaranta i cinquanta, així com per diferents fragments de la poesia escènica de la mateixa època, farcida d’al•literacions. La proposta vol crear una nova prosa objectual, d’interpretació lliure, que substitueixi els textos originals però que alhora conservi oberta la potencialitat del seu significat i doni a l’espectador la llibertat de poder extreure’n la seva pròpia interpretació. I el resultat és un diàleg creatiu d’alt voltatge entre un dels nostres grans investigadors en poesia i un grup seduït per la sensibilitat de les màquines que no ha deixat mai de reinventar-se i que, entre d’altres, ha treballat amb Carles Santos, una persona que sens dubte relliga tots dos mons. La instal·lació es podrà veure fins a l’1 de setembre en l’horari habitual de la Fundació Palau.
Pases:
De dimarts a dissabte: a les 12h, 13h, 18 i 19h. Diumenges: a les 12h i 13h. Durada: 25 minuts
Entrada lliure
